**Huxie fik en ny chance – et legat ændrede alt**

**Huxie baksede med bogstaverne. Det udviklede sig til en daglig kamp for at følge med det faglige tog i skolen. Et legat hos Holstebro-virksomheden WiseMe blev et livsforandrende stop, der ikke blot rykkede ham fagligt, men gav ham troen på sig selv tilbage. Nu skal en ny støttemulighed hjælpe børn som Huxie videre fra den perron, hvor stadig flere børn står af.**

*Skrevet af Kristina Hvas Stokholm*

*Billeder taget af Victor Møller Aagaard*

Han kæmpede med at komme op om morgenen. Han følte sig uden for i skolen og havde mistet troen på, at han kunne følge med.

- *Det var svært*, fortæller Huxie Røn, der går i 5. klasse på Rolf Krake Skolen i Holstebro.

Til at begynde med var det ordene, der drillede. Men pludselig blev matematikken også en udfordring.

- *Jeg var ellers så god til matematik*, siger Huxie Røn.

I takt med at ord og lange sætninger sneg sig ind i faget, blev regneopgaverne sværere. Skolen blev sværere.

Det gjorde ham usikker, og glæden ved at være en del af fællesskabet svandt ind, fortæller Huxies mor, Lone Røn.

- *Den glade dreng, vi ellers kendte, ville ikke afsted om morgenen. Han var vred og ked af det*, siger Lone Røn.

Men en dag dumpede der et legat ind hos familien Røn til et forløb hos WiseMe, som tilbyder professionel én-til-én undervisning i Holstebro. Det skulle vise sig at have en livsforandrende betydning. Det vender vi tilbage til.

**”Ondt i maven”**Huxie Røn er nemlig ikke et enestående eksempel på vedvarende modvilje mod at gå i skole – også kendt som skolevægring.

En undersøgelse lavet af Epinion for Danmarks Lærerforening viser, at 27 procent af forældre har oplevet perioder, hvor deres barn har haft skolevægring.

Den realitet oplever grundlæggeren af WiseMe, Pernille Sloth Lindhardt, dagligt.

- *Det begynder ofte med den udefinérbare ”ondt i maven”*, forklarer Pernille Sloth Lindhardt, der er uddannet folkeskolelærer samt læsevejleder og ordblindelærer.

Hun har haft adskillige børn i forløb, som kommer fra gangene på Gødstrup eller Skejby Sygehus, hvor de har været i udredning for bl.a. mavesår, angst eller autisme.

- *Vi snakker altså børn. Små børn helt ned til 6-7-årsalderen, som har tabt sig flere vægtkurver og ikke vil sætte en fod i skolen eller uden for hjemmets fire vægge,* siger Pernille Sloth Lindhardt.

Størstedelen af de børn, der er i forløb hos WiseMe, lider af skolevægring, som bunder i faglig mistrivsel. Det dækker over, at man kan få det dårligt socialt, hvis man ikke er med rent fagligt.

- *Når et barn sidder i klasselokalet og føler, at man er den, der ikke kan læse eller regne, opstår følelsen af at være uden for fællesskabet. For mange børn bliver løsningen at blive hjemme, så det undgår at blive konfronteret med det, der gør ondt,* fortæller Pernille Sloth Lindhardt.

**Børn der blomstrer**  
Netop den følelse er WiseMe sat i verden for at hjælpe børn af med. Hele teamet hos WiseMe er specialuddannede i at spotte og hjælpe børn i faglig mistrivsel. De indleder hvert forløb med at kortlægge, hvor indlæringen er stoppet.

Pernille Sloth Lindhardt forklarer det som et puslespil, hvor de kan se præcist, hvilke brikker der mangler.

- *Vi går i dybden, og vi kan komme meget langt ned. For eksempel ned på den fonologiske del – er det udfordringer med G og K? Er det om efteråret i 1. klasse, læringen er gået i stå, eller om foråret i 4. klasse,* siger Pernille Sloth Lindhardt.

Derfra arbejder Pernille og co. målrettet med at lukke de faglige huller, og på bare 10 uger kommer der børn ud på den anden side, som næsten ikke er til at kende. Størstedelen rykker sig mellem et halvt og tre klassetrin.

- *Når børnene begynder at forstå, at de kan, stiger deres selvtillid, og vi ser dem blomstre*, siger Pernille Sloth Lindhardt.

Derfor skete der også noget for Huxie og familien Røn efter et forløb hos WiseMe.

Efter 10-uger sammen med Pernille Sloth Lindhardt, rykkede Huxie Røn tre klassetrin op i dansk og læser nu med, når familien ser fjernsyn eller læser i en bog.

Og endnu vigtigere – han er blevet glad for at komme i skole igen.

- *Han kommunikerer med sine venner og omgivelser på en anden måde og er generelt mere åben*, siger Lone Røn.

Huxie Røn var blandt de 10 børn, som modtog et legat til et forløb hos WiseMe, finansieret af en privat donation. Nu ønsker Pernille Sloth Lindhardt at udvide denne mulighed med en ny legatordning, der kan søges af familier, som ikke har det økonomiske overskud til at betale for privatundervisning.

*- Jeg er udmærket klar over, at man laver et A- og B-samfund i det her. Det har jeg intet ønske om. Jeg drømmer om at hjælpe så mange som muligt af de børn, der har behov for det, og det håber jeg, at dette initiativ kan hjælpe med*, siger Pernille Sloth Lindhardt.

**Når virksomheder træder til**Jannie Lund Mortensen fra Privathjælpen Holstebro, er den første virksomhed, som har valgt at støtte legatinitiativet. For hende er donationen en naturlig forlængelse af det sociale ansvar, hun, som udbyder af hjemmehjælp, tager hver dag.

- *En stor del af mine medarbejdere har kæmpet med læse- og skrivevanskeligheder hele livet, og det får langtrækkende konsekvenser helt op i voksenlivet. Flere af dem kan for eksempel ikke lide at dokumentere, fordi de har udfordringer med at stave*, fortæller Jannie Lund Mortensen.

Ifølge Jannie Lund Mortensen er der et vigtigt fremtidsperspektiv i at hjælpe børn med faglige udfordringer så tidligt som muligt.

- *Alt for mange børn bliver tabt i de tidlige skoleår sideløbende med, at vi får brug for flere hænder i samfundet. Det kalder på et socialt ansvar, og der er muligheden for at støtte gennem et legat hos WiseMe en konkret håndsrækning til de familier, som ikke har muligheden selv*, fortæller Jannie Lund Mortensen.

En komité på fire personer kommer til at uddelegere legaterne. Den består af politikeren Henrik Pagh Mortensen, iværksætter Lise Von Seelen, projektudvikler Tejs Madsen og rådgiver Allan Qvist.

- *De er nøje udvalgt ud fra den præmis, at de alle arbejder med socialt ansvar og har en fod inden for den del af vores samfund, hvor folk er på kanten eller har været det,* slutter Pernille Sloth Lindhardt.